מדובר בקצב צמיחה נמוך מזה שנרשם בשלושת החודשים הקודמים ■ יצוא הסחורות התכווץ ביולי ב-8.4%, יבוא מוצרי הצריכה עלה ב-1.3% ■ בנק ישראל: "העלייה מצביעה על המשך התרחבות הפעילות במשק, אך הקצב מעט מתון"
המדד המשולב של בנק ישראל, שאמור לשקף את קצב הצמיחה של הפעילות הריאלית במשק עלה ביולי ב0.2% בלבד - נתון נמוך מקצב הצמיחה של המדד בשלושת החודשים הקודמים.
בחינת רכיבי המדד מעלה כי הנתון הבעייתי בו הוא יצוא הסחורות - ללא סחורות חקלאיות - שהתכווץ ביולי ב-8.4%. יבוא התשומות לייצור ירד ב-0.1%, לעומת יבוא מוצרי הצריכה שעלה ב-1.3%. שיעור המשרות הפנויות מתוך סך המועסקים במגזר העסקי הסתכם ביולי ב-3.9% - בדומה לחודשים הקודמים.
"עליית המדד ממשיכה להצביע על המשך התרחבות של הפעילות במשק בקצב יציב בחצי השנה האחרונה", נמסר מבנק ישראל. עם זאת, גם הם מודים כי "בהסתכלות רחבה יותר, קצב עליית המדד בששת החודשים האחרונים מעט מתון מהקצב הגבוה ששרר, בממוצע, במהלך 2016 (כ-0.4%)".
המדד המשולב של יולי צפוי להתעדכן בהמשך כלפי מטה, כפי שנעשה במדדים הקודמים באופן רטרואקטיבי.
בנק ישראל פרסם אתמול גם את הציפיות לאינפלציה משוק ההון, שנגזרות מהיחס בין התשואות של אג"ח ממשלתיות לא-צמודות לבין תשואות של אג"ח ממשלתיות צמודות. בניגוד לנתוני הצמיחה המאכזבים שפרסם הלמ"ס בשבוע שעבר, הציפיות עומדות על שיעור של 0.6% - השיעור הגבוה ביותר שנמדד בשנה וחצי האחרונות.